**KOTKAN LATU RY**

**TOIMINTASUUNNITELMA 2020** *20.11.2019*

**ULKOILE – OSALLISTU – VAIKUTA!**

**YLEISTÄ**

Yhdistyksen 61. toimintavuosi jatkaa entisellä aktiivisella otteellaan. Monipuolisella toiminnallamme pyrimme tarjoamaan mahdollisuuden siihen, **että jokainen kotkalainen löytää itselleen sopivan tavan liikkua, ulkoilla ja nauttia luonnosta**. Yhdistyksen kehittämiksi hallituksen esitys on, että toimintavuoden aikana tullaan painottamaan ainakin seuraavia asioita: Keräämme palautetta toiminnastamme ja hyödynnämme sitä, käytämme aktiivisesti Suomen Ladun yhdistyspalvelun tarjoamia mahdollisuuksia, teemme aktiivisesti jäsenhankintaa ja huomioimme uudet jäsenet. Myös uutena palveluna oleva Suomen Ladun ohjaajarekisteri otetaan työkaluksemme.

Yhteistyössä rakenteilla ollut ulkoilureitti Rahkanpolku (nimi vahvistamatta) valmistuu kevääksi. Reitti nostaa ulkoilun mahdollisuuksia uudelle tasolle Petäjäsuolta pohjoiseen aina Valkmusan kansallispuiston alueelle asti. Viitoitetut polut tarjoavat mainiot puitteet patikointiin ja maastopyöräilyyn.

Haemme Suomen Ladulta kahden toimintamuodon kiertuetta Kotkaan.

**ULKOILE**

Perheliikunta

Monipuolinen perheliikuntatoimintamme jatkuu seuraavilla toimilla: Metsämörri-retkiä järjestetään alkukesästä ja syksystä aina muutaman kerran sarjana lähinnä Petäjäsuon maastoissa, mutta harkitaan myös lähempänä asutusta olevia toimintapaikkoja. Talvella osallistumme #UlkonaKuinLumiukko -kampanjaan 1.2.-15.3. järjestämällä ainakin Petäjäpirtille ohjattuja lumiukon veistotapahtumia. Kaikille avoimia perheretkiä ovat myös lumikenkäretket talvella ja Hämärähommat eli pimeän metsän retki syksyllä. Osallistumme Suomen Ladun hankkeeseen Seikkailevat perheet anomalla kiertuetta Kotkaan, nimeämällä ns. retkeilykummin ja etsimällä mukaan halukkaita perheitä.

Perinteiset liikuntalajit ja muu ulkoilu

Yhdistyksen perinteiset lajit: hiihto, lumikenkäily, pyöräily ja patikkaretket ovat aina suosittuja matalan kynnyksen liikuntamuotoja. Eri lajien retkiä toteutamme kaikkina vuodenaikoina usein lähtien Petäjäpirtiltä ja kohteena esim. Kirkkokankaan laavu, Rahkan laavu, Kultaa, Mustajärvi tai Moronvuori. Uuteen lajiimme polkujuoksuun yritämme houkutella erityisesti perheitä. Lumitilanteen mukaan lapsille ja aikuisille hiihdon opetusta Hiihtoniilojen ohjauksessa. Suksien voitelupalvelua tarjotaan talviaikaan. Osallistumme Suomen Ladun hankkeeseen Rakastu retkeilyyn pyrkimällä mukaan ensin kiertuepaikkakunnaksi ja sitten järjestämällä oma tapahtuma. Petäjäpirtti ja uusi retkeilyreitti ovat juuri sopiva tapahtuma-alue tähän.

Suomen Latu on ottanut uudeksi matalan kynnyksen lajiksi sienestyksen, jota voinemme mainiosti toteuttaa esim. yhteistyökumppanimme Kotkan Sydänyhdistyksen kanssa syksyllä.

Frisbeegolf

Frisbeekotkat jatkaa kaudella 2020 Petäjäsuon radan ylläpitoa ja kehittämistä. Alueella tehtyjen hakkuiden vuoksi rataa tullaan muokkaamaan jälleen palvelemaan kaikkia taitotasoja. Muutoksien jälkeen on vuorossa uuden ratakartan ja väyläopasteiden tilaaminen ja asennus. Heittopaikkoja tullaan kauden aikana päivittämään isompaan kokoon.

Kilpailutoiminta alkaa virallisesti keväällä, kun suositut viikkokisat polkaistaan käyntiin. Ne jatkuvat totutusti syksyyn. Jo ennen viikkokisojen alkua, mikäli lumitilanne sen sallii, tulemme järjestämään radalla erilliskisoja. Näitä järjestetään myös kauden aikana.

PDGA:n alaiset kisat jatkuvat Kotkassa. Jaos pyrkii järjestämään 2-4 liiton alaista kisaa. Syksyllä järjestetään jälleen myös viikkokisafinaalit ja seuramestaruuskisat.

Suuren suosion saattelemana järjestämme myös kaudella 2020 jäsenille seuraretken. Kaudella 2019 matkasimme Viroon, jossa onnistuneen reissun aikana tutustuimme hienoihin puitteisiin lajin kasvamiselle Virossa.

Frisbeekotkat toimii myös Suomen Ladun frisbeegolftoiminnan keulakuvana ja lajin vetäjänä. Jaos järjestää kesäkuun alussa Suomen Ladun Kiilopään radalla yöttömän yön kilpailun.

Edellä mainitun lisäksi pyritään panostamaan suuremmin lajin kehittämisiltoihin. Nämä ovat tarkoitettu muille Suomen Ladun yhdistyksille. Kehittämisillan aikana etsitään tapaa, jolla he saisivat omaan lajivalikoimaan jatkuvassa suosion kasvussa olevan frisbeegolfin. Suomen Ladun suunnitelman mukaan kehittämisiltoja pidetään 4-6. Näitä järjestetään ympäri Suomen, halukkaan yhdistyksen niitä pyytäessä.

Jaoksen toimikunnassa on 4 henkeä: Fabrizio Ferrara, puheenjohtaja, Joni Malinen, shteeri, Janne Koskinen, kilpailutoiminta, Santeri Tiikkainen, radan kehitys ja Aki Koukila, radan kehitys.

Luontokotouttaminen

Aiempien vuosien tapaan järjestämme ulkoilutapahtumia myös maahanmuuttajille yhteistyökumppaneina esim. kaupungin aikuislukion maahanmuuttajaluokka ja Monikulttuurikeskus Mylly. Olemme edelleen mukana Myllyn projektissa ”Kotkas liikutaa yhes” järjestämässä ulkoilua eri muodoilla.

Yhteistoiminta

Yhdistys tarjoaa ostopalveluna kouluille, päiväkodeille, työyhteisöille ja muille yhteisöille liikunta- ja ulkoilupäiviä sopimuksen mukaan. Toimintaa suunnataan myös pitkäaikaistyöttömille. Etelä-Kymen retkeilyjärjestöjen kanssa teemme yhteistyötä muiden yhdistysten halukkuuden mukaan.

**OSALLISTU**

Suomen Ladun järjestämään koulutukseen osallistumme sen mukaan, miten saamme innostuneita lähtijöitä eli pyrimme hyödyntämään tarjotut 2 maksutonta paikkaa kursseilla. Osallistuminen hiihdon opastuksen ja ulkoilureittien kaluston kunnossapitäjien koulutukseen Leppävirralla tammikuussa.

Olemme mukana Suomen ladun latualueella järjestettävässä vapaaehtoiskoulutuksessa, jonka on tarkoitus kestää v. 2021 puolelle. Suomen Ladun järjestökokouksiin keväällä Turussa ja syksyllä Ikaalisessa osallistumme virallisilla edustajilla, samoin Kymi-Vuoksen latualueen kokouksiin ja tapahtumiin Heinolassa. Merkittävä tapahtuma tulee olemaan osallistuminen Kymi-Vuoksen latualueen kesäretkelle Lieksaan Pohjois-Karjalaan, jossa on ohjelmaa sekä retkeilijöille että Suomen Ladun frisbeegolfin SM-kisat 8.8.

**VAIKUTA**

Yhteistyöhankkeena ollut ulkoilureitti Petäjäsuolta Moronvuorelle saadaan päätökseen vuoden aikana. Valmistumisen jälkeen järjestämme uudelleen Kutsu päättäjä ulos- tilaisuuden, jonka tavoitteena on markkinoida uutta reittiä päättäjille, kaupungin virkamiehille ja kaikille ulkoilijoille. Yhteistyökumppaneina hankkeessa ovat Ekamin Rannikkopaja/Puutyöpaja, Maatilayhtymä Olli, Suomen Latu sekä ELY/Sepra. Reitti palvelee jo nyt polkujuoksijoita, maastopyöräilijöitä ja patikoitsijoita. Kotkan Latu on hankkeen vetäjä.

Tärkeätä olisi saada yhteistyö kaupungin liikuntatoimen kanssa sujumaan niin, että hiihtoladun ylläpito Karhuvuoren kuntoradalta aina Moronvuorelle asti voitaisiin varmistaa.

**HALLINTO**

Hallitus ja kokoukset

Yhdistys uusi säännöt v. 2019 ja niiden mukaan järjestämme edelleen kaksi järjestökokousta eli kevät- ja syyskokouksen. Niiden välissä toimii nyt johtokunnan sijasta hallitus. Hallituksen kehittämisajatuksena on vahvistaa sen jäsenten osaamista ja selkeitten vastuualueitten määrittäminen kullekin jäsenelle. Hallitus kokoontuu kuukausittain lukuun ottamatta heinäkuuta. Jäsenistön aktivoimiseksi on suunnitteilla oma suljettu Facebook-ryhmä, jossa aikaansaisimme vuoropuhelua jäsenistön kanssa ja voisimme saada heitä osaamisen ja halujen mukaan entistä useammin mukaan vapaaehtoistyöhön.

Tiedotus

Ilmoituskanavana niin jäsenistölle kuin kuntalaisillekin toimii Kymen Sanomien järjestöpalsta, [www.kotkanlatu.net](http://www.kotkanlatu.net/) kotisivut, jonka tapahtumakalenteri on yhdistettynä valtakunnalliseen Suomen Ladun tapahtumakalenteriin ja Facebook-sivu Kotkan Latu. Jäsenlehti Latuset ilmestyy vuoden alussa pienenä paperipainoksena ja on saatavissa Petäjäpirtillä ja kaikkien luettavaksi verkkojulkaisuna. Valmistellaan yhteistyössä Suomen Ladun toimiston kanssa oma paperinen yhdistyksen toimintaa esittelevä esite.

Talous

Yhdistyksen rahatilanteen toivotaan pysyvän vakaana. Tuloja saamme jäsenmaksuista, Kotkan kaupungin toiminta-avustuksesta, suksihuollosta, tapahtumien osallistumismaksuista, kahvion pidosta Petäjäpirtillä ja liikunnallisten toimintapäivien järjestämisestä ostopalveluna.

**TAPAHTUMAKALENTERI**

**KAIKILLE AVOIMET TAPAHTUMAT**

Päivämäärät tarkentuvat ajan myötä. Talven toiminnat ovat myös riippuvaisia lumitilanteesta.

TAMMIKUU

Hiihtoretki perheille, lumikenkäretki perheille, Talvinen perhepuuhapäivä. Suksihuolto toimii Petäjäpirtillä. Lumikenkien vuokrausta, lumikenkäilyn opastusta.

HELMIKUU

Hiihtokoulua ja hiihdon opastusta lapsille ja aikuisille, #UlkonaKuinLumiukko – lumiukkoveistoa, Laskiaistapahtuma

MAALISKUU

#UlkonaKuinLumiukko – kampanja jatkuu 15.3. asti

HUHTIKUU

Patikkaretki, sauvakävelyä, frisbeegolfin viikkokisat alkavat

TOUKOKUU

Unelmien liikuntapäivä - Pyöräilykauden avaus 10.5., ohjatut maastopyörälenkit alkava, ohjatut polkujuoksulenkit perheille, frisbeegolfin viikkokisat alkavat, Metsämörriretket 3 krt

KESÄKUU

Ohjattu metsäretki perheille, maastopyöräily, polkujuoksu perheille, frisbeegolfin viikkokisat

HEINÄKUU

Maastopyöräily, polkujuoksua perheille, lasten frisbeegolftapahtuma, frisbeegolfin viikkokisat

ELOKUU

Kuutamokävely, maastopyöräily, Metsämörriretket, frisbeegolfin viikkokisat, sieniretki, Nuku yö ulkona – osallistuminen Suomen Ladun tapahtumaan 29.8.

SYYSKUU

Patikka- ja pyöräretki Moronvuorelle, Metsämörriretket, maastopyöräily, frisbeegolfin viikkokisat

LOKAKUU

Hämärähommat – pimeän metsän retki. Seikkailevat perheet – Suomen Ladun kiertue.

MARRASKUU

JOULUKUU

Tonttukoulu

**JÄSENISTÖLLE TARJOTTAVAT TAPAHTUMAT**

Laskiaisrokka helmikuussa. Kesäkahvit kesäkuussa. Lettukestit heinäkuussa. Joulupuuro joulukuussa. Tupailtoja jäsenten toivomusten mukaan Petäjäpirtillä. Rahkan polun, frisbeegolfratojen ja Petäjäpirtin ympäristön kunnostamiseksi järjestetään ympäri vuoden talkoita, joihin jäsenten ystävineen toivotaan osallistuvan. Talkoolaiset palkitaan syksyllä kiitokseksi tehdystä työstä.

Hallitus